Pieter van der Westhuizen nie vervolg na kerkskieteryPieter van der Westhuizen en sy vrou Antoinette. Foto: Facebook Pieter van der Westhuizen het uit selfverdediging opgetree toe hy twee rowers in ’n kerk in Centurion doodgeskiet het en hy gaan nie deur die polisie vervolg word in die verband nie. Van der Westhuizen, broer van die oud-Springbok Joost van der Westhuizen, het op 26 Julie verlede jaar twee rowers gedurende ’n gewapende rooftog by ’n kerk in Wierdapark doodgeskiet. Volgens Ulrich Roux, Van der Westhuizen se regsverteenwoordiger, het die polisie se geregtelike doodsondersoek om te bepaal of Van der Westhuizen onregmatig opgetree het, tot die gevolgtrekking gekom dat hy uit selfverdediging opgetree het. Sy optrede het na alle waarskynlikheid voorkom dat onskuldige kerkgangers seergemaak of vermoor is deur die gewapende rowers. Geen klagtes is teen Van der Westhuizen aanhangig gemaak nie en die polisie se dossier is gesluit. “Ons kliënt is verlig dat hierdie beproewing tot finaliteit gebring is en dat hy met sy lewe kan voortgaan. Verder wil hy die SAPD bedank vir hul ywerige werk om hierdie ondersoek af te handel.” Van der Westhuizen het twee rowers doodgeskiet tydens ’n erediens by die Querencia Bedieninge-gemeente in Wierdapark. Maroela Media het vroeër berig die verdagtes het gedurende ’n erediens by die Querencia Bedieninge-gemeente in Escourtstraat ingestorm. Die verdagtes het deur gemeentelede se persoonlike besittings gekrap terwyl een van die verdagtes ŉ vuurwapen teen die pastoor, Kobus Erasmus, se kop gehou het. Erasmus is ook herhaaldelik met die vuurwapen oor die kop geslaan; hy is nie ernstig in die voorval beseer nie. Van der Westhuizen het ŉ gelisensieerde vuurwapen by hom gehad waarmee hy toe op die verdagtes in die kerk losgebrand het. Twee van die verdagtes is op die toneel dood terwyl ŉ derde verdagte daarin kon slaag om te vlug. Van der Westhuizen het ŉ polisie-agtergrond en het ook omvattende opleiding in die hantering van ŉ vuurwapen ondergaan.